A Bizottság 1010/2001/EK rendelete

(2001. május 23.)

a termelési támogatási rendszer hatálya alá tartozó vegyes gyümölcs minőségi minimumkövetelményeiről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2699/2000/EK rendelettel módosított [1], a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre [2] és különösen annak 6. cikke (1) bekezdésére,

mivel:

(1) A 2201/96/EK rendelet (2) cikke támogatási rendszert ír elő azon termelői szervezetek részére, amelyek őszibarackot és körtét szállítanak az említett rendelet I. mellékletében felsorolt termékekké történő feldolgozásra.

(2) A szirupban és a természetes gyümölcslében tartósított vegyes gyümölcsöt a 2699/2000/EK rendelet vette fel a fent említett mellékletbe. Az e termékekre vonatkozó minőségi minimumkövetelményeket a hagyományos és tisztességes gyártási gyakorlat alapján kell meghatározni azzal a céllal, hogy elkerülhető legyen olyan termékek előállítása, amelyek iránt nincs kereslet, illetve amelyek a piac torzulását eredményezhetik.

(3) Az e rendeletben meghatározott minőségi követelmények a termelési támogatásra jogosult, a szirupban és a természetes gyümölcslében tartósított Vilmos körtére, Rocha körtére és őszibarackra vonatkozó minőségi minimumkövetelmények megállapításáról szóló, 2319/89/EGK bizottsági rendeleten [3], a 996/2001/EK rendelettel [4] módosított 2320/89/EGK rendeleten [5], valamint a feldolgozott gyümölcs- és zöldségtermékek piacának közös szervezéséről szóló, 2201/96/EK tanácsi rendelet részletes alkalmazási szabályainak megállapításáról szóló, 2001. március 2-i 449/2001/EK bizottsági rendeleten [6] kívül egyéb végrehajtási intézkedéseket is tartalmaznak.

(4) mivel az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,

ELFOGADTA EZT A RENDELETET:

1. cikk

Ez a rendelet megállapítja a szirupban és/vagy a természetes gyümölcslében tartósított gyümölcskeverékekre (a továbbiakban: vegyes gyümölcs) vonatkozó, a 449/2001/EK rendelet 1. cikke (2) bekezdésének b) pontjában említett minőségi minimumkövetelményeket.

2. cikk

A vegyes gyümölcsnek az alábbi minimumkövetelményeknek kell eleget tennie:

a) Az őszibarack- és a körtetartalomnak a keverék lecsepegtetett nettó tömegének legalább hatvan százalékát kell kitennie.

b) A körtének és az őszibaracknak egészben, felezve, negyedelve, szeletelve vagy kockákra vágva kell forgalomba kerülnie, ahogy azt a 2319/89/EGK rendelet és a 2320/89/EGK rendelet 3. cikke (2) bekezdésében foglaltak meghatározzák.

c) A szirupban és/vagy a természetes gyümölcslében tartósított Vilmos körtére és Rocha körtére vonatkozó 2319/89/EGK rendelet, illetve a szirupban és/vagy a természetes gyümölcslében tartósított őszibarackra vonatkozó 2320/89/EGK rendelet 2. cikkében, 3. cikke (4), (5), és (6) bekezdésében, valamint 4. cikkében meghatározott minőségi minimumkövetelmények érvényesek a vegyes gyümölcs körte és őszibarack összetevőire is.

3. cikk

(1) A vegyes gyümölcsnek az edény űrtartalmának legalább a 90 %-át kell kitöltenie.

(2) A vegyes gyümölcs lecsepegtetett nettó tömegének átlagosan legalább a tárolóedény űrtartalmának grammokban kifejezett következő százalékaival kell megegyeznie:

Kiszerelés | Névleges űrtartalommal rendelkező tárolóedények |

425 ml vagy annál nagyobb | 425 ml-nél kisebb |

Egész | 50 % | 46 % |

Fél | 54 % | 46 % |

Negyed | 56 % | 46 % |

Szeletelt | 56 % | 46 % |

Kockákra vágott | 56 % | 50 % |

(3) Ha a vegyes gyümölcs üveges kiszerelésben van, az űrtartalmat 20 milliliterrel csökkenteni kell az (1) és (2) bekezdésben említett százalékos értékek kiszámítása előtt.

4. cikk

(1) A feldolgozó naponta és a feldolgozási időszak alatt rendszeres időközönként meggyőződik arról, hogy a vegyes gyümölcs megfelel-e az e rendeletben előírt minőségi minimumkövetelményeknek; az ellenőrzés eredményét fel kell jegyezni.

(2) A tárolóedényeket a feldolgozó nevét és a gyártás napját feltüntető jelzéssel kell ellátni. A jelzést – ami kódolt is lehet –, azon tagállam illetékes hatóságának kell engedélyeznie, ahol a gyártás történik. A hatóságok a jelzésre vonatkozó kiegészítő rendelkezéseket fogadhatnak el.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 23-án.

a Bizottság részéről

Franz Fischler

a Bizottság tagja

[1] HL L 311., 2000.12.12., 9. o.

[2] HL L 297., 1996.11.21., 29. o.

[3] HL L 220., 1989.7.29., 51. o.

[4] HL L 139., 2001.5.23., 9. o.

[5] HL L 220., 1989.7.29., 54. o.

[6] HL L 64., 2001.3.6., 16. o.

--------------------------------------------------